Հաննիբալ Կադդաֆի

**Հաննիբալ Կադդաֆի** (), Լիբիայի նախկին առաջնորդ Մուամմար Կադդաֆիի և նրա երկրորդ կնոջ՝ Սաֆիա Ֆարկաշի հինգերորդ որդին։

## Կենսագրություն
Հաննիբալը ծովային ուսումը սկսել է Լիբիայի ծովային ակադեմիայում 1993 թվականին՝ որպես կուրսանտ։ Այն ավարտել է 1999 թվականին և ստացել ծովային նավարկության բակալավրի աստիճան։ Դրանից հետո նա սկսել է նավարկել տարբեր նավերով, ստացել է սպայական կոչում և 2003 թվականին մեկնել Ալեքսանդրիա՝ ուսանելու Արաբական ծովային գիտությունների, տեխնոլոգիաների և նավագնացության ակադեմիայում։

2007 թվականին՝ Կոպենհագենի բիզնես դպրոցն ավարտելուց և ծովային փոխադրումների ու լոգիստիկայի ոլորտում բիզնեսի կառավարման մագիստրոսի աստիճան ստանալուց հետո նշանակվել է Լիբիայի Գլխավոր ազգային ծովային տրանսպորտային ընկերության (GNMTC) խորհրդատու։ 2011 թվականի օգոստոսից մինչև 2012 թվականի հոկտեմբեր ապրել է Ալժիրում, որից հետո ապաստան է ստացել Օմանում և տեղափոխվել այնտեղ։

## Միջադեպեր
Հաննիբալը հայտնի է եղել բռնկուն բնավորությամբ։ 2008 թվականին Շվեյցարիայում նա և նրա կինը ձերբակալվել են՝ Ժնևի հյուրանոցի երկու աշխատակիցների ծեծելու կասկածանքով։ Հետագայում մեղադրանքները հանվել են, սակայն լիբիա-շվեյցարական հարաբերությունները վատացել են։ 2009 թվականին Լիբիայում ձերբակալվել են երկու շվեյցարացիներ՝ Մաքս Գոելդին և Ռաշիդ Համդանին․ շվեյցարական իշխանությունները պնդել են, որ դա արվել է Հաննիբալի ձերբակալության դիմաաց։

2008 թվականին Հաննիբալը դատի է տվել դանիական «Ekstra Bladet» թերթին։ Թերթը հրապարակել է նյութ, ըստ որի՝ 2005 թվականին, երբ Կադդաֆին սովորում է Կոպենհագենում, նա կազմակերպել է լիբիացի էմիգրանտներից մեկի առևանգումն ու ծեծը Լիբիայի հյուպատոսի տանը։ Հաննիբալը դատարան չի ներկայացել, և դատարանը վճիռը կայացրել թերթի օգտին։

2009 թվականին ոստիկանությունը զանգ է ստացել Լոնդոնի «Քլարիջ» հյուրանոցում գտնվող մի կնոջից։ Երբ նրանք ժամանել են, երեք թիկնապահներ թույլ չեն տվել նրանց մտնել սենյակ, սակայն նրանք ձերբակալվել են։ Հաննիբալի կինը հայտնաբերվել է սենյակում ուժեղ արյունահոսությամբ և տեղափոխվել է տեղի հիվանդանոց։

## 2011 թվականի պատերազմ
Օգոստոսի 29-ին, ապստամբների կողմից Տրիպոլիի գրավումից հետո, Գանիբալը, նրա կինը, մայրը, քույրը և եղբայրը, ինչպես նաև նրանց ընտանիքների անդամները փախել են Ալժիր։

Եթովպացի դայակ Շվեյգա Մուլլան, որը խնամել է Հաննիբալի և Ալինայի երեխաներին, ապստամբների կողմից հայտնաբերվել է Հաննիբալի վիլլայի սենյակներից մեկում։ Նա պնդել է, որ Ալինան նրան տարել է լոգարան, կապել և սկսել եռացող ջուր լցնել գլխին, քանի որ նրա դուստրը չէր դադարում լաց լինել, իսկ դայակը հրաժարվել էր հարվածել երեխային։ Այնուհետև դայակին երեք օր զրկել են քնից, սննդից և ջրից։ Վիլլայի մեկ այլ աշխատակից նույնպես հաստատել է այդ պատմությունները և ասել, որ իրեն պարբերաբար ծեծել են ու դանակներով խոցել։

## Հետագա ճակատագիր
2015 թվականի դեկտեմբերի 12-ին Հաննիբալ Կադդաֆին առևանգվել է Լիբանանում շիա խմբավորման անդամների կողմից։ Հետագայում նրան ազատ են արձակել, և նա տեսաուղերձ է հրապարակել՝ ասելով, որ իրեն լավ է զգում։ Նա նաև խնդրել է, որ իրանցի և լիբանանցի շիա քաղաքական և հոգևոր գործիչ Մուսա ալ-Սադրի մասին տեղեկություն ունեցողները հրապարակեն այն։

Դեկտեմբերի 14-ին Հաննիբալը ձերբակալվել է Լիբանանի ներքին անվտանգության ծառայության կողմից։ Դատախազությունը նրան մեղադրել է Մուսա ալ-Սադրի անհետացման մասին տեղեկություն թաքցնելու մեջ։ Հաջորդ օրը լիբանանյան դատարանը նրա նկատմամբ ձերբակալման օրդեր է ներկայացրել։ Ըստ դատարանի՝ նա մեղադվել է 37 տարի առաջ ազդեցիկ շիա հոգևոր գործչի անհետացման մասին տեղեկություն թաքցնելու մեջ։ 2016 թվականի օգոստոսին ալ-Սադրի ընտանիքը Կադդաֆիի դեմ հայց է ներկայացրել՝ վերագրելով որ նա ինֆորմացիա ունի իմամի անհետացման մասին, թեև այդ դեպքը տեղի էր ունեցել 1978 թվականին, երբ Հաննիբալը ընդամենը երկու տարեկան էր.։

Հաննիբալը հայտարարել է, որ դեպքի պահին ինքը ընդամենը երեք տարեկան էր, և դա ապացույց է իր անմեղության։ Նա նաև նշել է, որ իր հայրը 1978 թվականի օգոստոսին չի հանդիպել ալ-Սադրին, քանի որ գտնվել է Սիրտում։ Նրա խոսքով՝ ալ-Սադրը և նրա ուղեկիցները հյուրընկալվել են Լիբիայի վարչապետ Աբդեսսալամ Ջալլուդի կողմից Տրիպոլիում։ Հանիբբալը պնդել է, որ ալ-Սադրի անհետացման մասին տեղեկություն ունեցող միակ կենդանի մարդիկ իր հոր զարմիկ ու նախկին օգնական Ջալլուդն ու Ահմեդ Գադդաֆ ալ-Դամն է։

2019 թվականին Ռուսաստանը, որը սերտ կապեր է ունեցել նրա ավագ եղբայր Սեյֆ ալ-Իսլամ Կադդաֆիի հետ, ըստ տեղեկությունների, փորձել է նպաստել Հաննիբալի ազատմանը և առաջարկել նրան ապաստան Մոսկվայում։ Սեյֆ ալ-Իսլամ Կադդաֆին փորձել է գաղտնի բանակցություններով հասնել նրա ազատմանը՝ միջնորդների միջոցով։ Մի շարք պետություններ, այդ թվում՝ Թուրքիան, նույնպես փորձել են նպաստել ազատմանը, սակայն այդ փորձերը խոչընդոտվել են «Ամալ» շարժման և «Հեզբոլլահի» կողմից։

2023 թվականի հունիսին «BBC»-ն հայտնել է, որ Հաննիբալը հացադուլ է հայտարարել՝ բողոքելով երկարատև կալանքի դեմ։ Նրա փաստաբանի խոսքով՝ հացադուլի պատճառով նրա մոտ առաջացել են մկանային ջղաձգումներ, գլխապտույտ, գլխացավ։ 2023 թվականի հունիսին և հուլիսին նա հոսպիտալացվել է առողջական խնդիրների պատճառով։

2024 թվականի հունվարին «Human Rights Watch» կազմակերպությունը կոչ է արել Լիբանանին ազատ արձակել ՀանՆիբալ ԿադԴաֆիին՝ նշելով, որ նա ութ տարի պահվել է «կասկածելի մեղադրանքներով»։

2025 թվականի հոկտեմբերի 17-ին լիբանանյան դատարանը որոշել է նրան ազատ արձակել գրավի դիմաց (սկզբում՝ 11 մլն դոլար, հետո՝ 900 հազար դոլար)։

2025 թվականի նոյեմբերի 6-ին հայտարարվել է նրա ազատ արձակման մասին։ Լիբանանի իշխանությունները նաև հանել են արտասահման մեկնելու արգելքը։

2025 թվականի նոյեմբերին Հարավաֆրիկյան Հանրապետությունը համաձայնել է ընդունել նրան ազատ արձակումից հետո։

## Անձնական կյանք
2003 թվականին Հաննիբալն ամուսնացել է լիբանանցի քրիստոնյա նախկին մոդել Ալին Սկաֆի հետ, որից ունի երեք երեխա։ Նրանց մեկ այլ երեխան՝ Կարթագե Հաննիբալը (2008֊2011), զոհվել է 2011 թվականի ապրիլի 30-ի ռմբակոծության ժամանակ։

Հաննիբալի կալանքի ընթացքում նրա կինը երեխաների հետ ապրել է Դամասկոսում։ 2021 թվականի հունվարին նա կասկածվել է Դամասկոսում ճանապարհային անկարգությունների ժամանակ իր մեքենայով ոստիկանների և հետիոտների մեջ մխրճվելու մեջ։

## Ծանոթագրություններ

## Արտաքին հղումներ
*Ганнибал Муаммар Каддафи

Կատեգորիա:Լիբիայի քաղաքական գործիչներ
Կատեգորիա:Նախագահների երեխաներ
Կատեգորիա:Պետության ղեկավարների երեխաներ